**SOUTHMOD** on kokoelma globaalin etelän maille kehitettyjä, kotitalouksien verotukseen ja tulonsiirtoihin keskittyviä mikrosimulaatiomalleja. Malleja ylläpitää Yhdistyneiden kansakuntien yliopistojen kehitystalouden tutkimusinstituutti (UNU-WIDER). SOUTHMOD kuuluu staattisten mikrosimulaatiomallien luokkaan ja sisältää mallimoduulit seitsemälle Afrikan maalle (Etiopia, Ghana, Mosambik, Ruanda, Tansania, Uganda, Sambia), neljälle Latinalaisen Amerikan maalle (Bolivia, Kolumbia, Ecuador, Peru) sekä yhdelle Kaakkois-Aasian maalle (Vietnam).   Kerran vuodessa päivitetyt mallit ovat vapaasti saatavilla ei-kaupalliseen tutkimuskäyttöön.

SOUTHMODin inspiraationa toimii EUROMOD, Euroopan unionin jäsenvaltioille suunniteltu malliperhe, jota hallinnoi Euroopan komission yhteinen tutkimuskeskus.

SOUTHMOD-malliperhe
-------------------

SOUTHMOD on kokoelma mikrosimulaatiomalleja, joita käytetään esimerkiksi verotuksen ja tulonsiirtojen muutoksiin liittyvien vaikutusarvioiden ja tutkimuksen tuottamiseen. Mallit on kehitetty eurooppalaisten mallien tapaan avoimelle EUROMOD-ohjelmistoalustalle. Yhteisen alustan lisäksi SOUTHMODin jokainen maamoduuli sisältää kansallisen lainsäädännön pohjalta mallinnetut verot, sosiaalivakuutusmaksut ja tulonsiirrot sekä kansallisen yksilötason kyselyaineiston.

SOUTHMODin avulla tutkijat voivat simuloida, arvioida ja vertailla useiden kehitysmaiden vero- ja etuuspolitiikan vaikutuksia käytettävissä oleviin tuloihin ja kotitalouksien kulutukseen. Tulosten perusteella tutkijat voivat tuottaa erilaisia indikaattoreita esimerkiksi köyhyyteen, tulonjakoon tai valtion budjettiin liittyen. Mallien avulla voidaan arvioida sekä nykyisen vero- ja tulonsiirtopolitiikan että politiikkareformien vaikutuksia.

SOUTHMOD-mallit on harmonisoitu niin, että maakohtaiset tulokset ovat vertailukelpoisia eri maiden välillä. Harmonisointi edellyttää politiikkasääntöjen mallinnusta ja kyselyaineistojen käsittelyä yhteisten protokollien mukaisesti.

UNU-WIDERin SOUTHMOD-projekti
-----------------------------

Malleja kehitetään ja ylläpidetään UNU-WIDERin *SOUTHMOD – simulating tax and benefit policies for development* -projektissa. Projekti perustuu kansainväliseen yhteistyöhön WIDERin tutkijoiden, muiden tutkimusinstituuttien sekä globaalin etelän tutkijoiden välillä.

Mallien kehitystyön lisäksi SOUTHMOD-projekti pyrkii edesauttamaan mallien tehokasta käyttöä niiden isäntämaissa, esimerkiksi globaalin etelän tutkijoiden ja poliittisten päättäjien keskuudessa. Lisäksi projektissa tehdään kansainvälistä tutkimusta, jonka keskiössä on kohdemaiden vero- ja tulonsiirtopolitiikan arvioiminen ja kehittäminen.

Lähteet
-------

1. ↑  UNU-WIDER : SOUTHMOD - simulating tax and benefit policies for development Phase 2 *UNU-WIDER*.  9.3.2020. Viitattu 7.5.2023.
2. ↑  The SOUTHMOD project releases the first-ever bundle of microsimulation models for the Global South | EUROMOD - Tax-benefit microsimulation model for the European Union *euromod-web.jrc.ec.europa.eu*. Viitattu 17.5.2023.
3. ↑  UNU-WIDER : Accessing SOUTHMOD models *UNU-WIDER*.  31.1.2018. Viitattu 7.5.2023.
4. ↑  EUROMOD - Tax-benefit microsimulation model for the European Union. Joint Research Centre, European Commission. Viitattu 8.2.2024.
5. ↑  The SOUTHMOD project releases the first-ever bundle of microsimulation models for the Global South | EUROMOD - Tax-benefit microsimulation model for the European Union *euromod-web.jrc.ec.europa.eu*. Viitattu 17.5.2023.
6. ↑  What is EUROMOD? | EUROMOD - Tax-benefit microsimulation model for the European Union *euromod-web.jrc.ec.europa.eu*. Viitattu 7.5.2023.
7. ↑  SOUTHMOD | SASPRI *saspri.org*. Viitattu 8.5.2023. en-US
8. ↑  UNU-WIDER : SOUTHMOD - simulating tax and benefit policies for development Phase 2 *UNU-WIDER*.  9.3.2020. Viitattu 7.5.2023.
9. ↑  UNU-WIDER: SOUTHMOD Modelling Conventions *UNU-WIDER*.  19.12.2022.  Arkistoitu 8.5.2023. Viitattu 7.5.2023.
10. ↑  London School of Economics and Political Science: SOUTHMOD – simulating tax and benefit policies for development *London School of Economics and Political Science*. Viitattu 8.5.2023. en-GB
11. ↑  UNU-WIDER : SOUTHMOD - simulating tax and benefit policies for development Phase 2 *UNU-WIDER*.  9.3.2020. Viitattu 7.5.2023.